**VALIKPAKKUMINE JA SELLE TINGIMUSED**

1. **Üldandmed ja -tingimused**
	1. Kaitseministeerium annab valikpakkumise korras kuni viieks aastaks (ehk kolmeks aastaks pikendamise võimalusega kaheks aastaks) kasutusse maa-ala järgmises asukohas:
		1. Harju maakond, Lääne-Harju vald, Ämari alevik, Ämari lennuväli kinnistul (registriosa 12552002, katastritunnus 86801:001:0375, pindala 898,9573 ha).
	2. Kasutusse antakse:
		1. ca 8900 m2 suurune ala koos platsi, kerghalli, kaitsevalli ja kommunikatsioonidega (edaspidi nimetatud *objekt*);
		2. maksimaalselt seitse laskemoona hoidlat.
	3. Objekt antakse kasutusse eesmärgiga toetada Eesti kaitse- ja julgeolekuvaldkonna arengut andes võimaluse kasutada riigi taristut relvaseaduse § 8333 lg 1 p 6 nimetatud tegevuse teostamiseks (laskemoona või lõhkeainet sisaldava lahingumoona valmistamine).
	4. Valikpakkumise korraldajaks on määratud Riigi Kaitseinvesteeringute Keskus (edaspidi *RKIK*). Valikpakkumisega seotud küsimused esitada e-posti aadressile info@rkik.ee.
	5. RKIK korraldab käesolevast valikpakkumisest huvitatud ettevõtetele infopäeva. Infopäev toimub RKIK kontoris (Järve 34a, Tallinn) **30.08.2024 kell 11.00**. Infopäevale tuleb registreerida hiljemalt 2 päeva enne infopäeva toimumist, saates sooviavalduse infopäeval osalemiseks koos osalejate nimede ja isikukoodidega aadressile info@rkik.ee.
	6. Pakkumise esitamise eelduseks on, et pakkuja esindaja(d) on tutvunud Ämaris asuva objektiga. Kuupäev ja kellaaeg, millal on võimalik objektiga tutvuda täpustakse RKIK-i poolt hiljemalt infopäeval. Enne objektiga tutvumist sõlmitakse kõikide huvitatud isikutega konfidentsiaalsuskokkulepe (*NDA - Non-Disclosure Agreement*).
	7. Valikpakkumise tulemusena sõlmitakse parima pakkumise esitanud ja valikpakkumise tingimustele vastava parima pakkumise esitanud pakkujaga (edaspidi nimetatud *valikpakkumise võitja*) kasutusleping (edaspidi nimetatud *leping*).
	8. Valikpakkumise võitja kohustub objekti kasutama laskemoona või lõhkeainet sisaldava lahingumoona valmistamiseks (edaspidi nimetatud *tootmine*). Tootmise kulud kannab valikpakkumise võitja.
	9. Valikpakkumise võitjal on kohustus objektile tagada oma kuludega tootmiseks vajalik (nt tootmispinnad (konteinerid, rajatised jms) ja selleks vajalikud ehitustööd, seadmed ning nende kasutamiseks vajalikud kommunikatsioonid). Kõik valikpakkumise võitja poolt objektile rajatav ja paigaldatu tuleb lepingu lõppedes teisaldada/likvideerida, kui ei lepita kokku teisiti.
	10. Kõik objektile rajatavad punktis 1.9 nimetatud tootmispinnad ja paigaldatavad seadmed jm tootmiseks vajalik peab vastama kõikidele sellisele tootmisele ja käitlemiskohale esitatavatele nõuetele ning arvestama kasutusse võetava taristu võimalusi, eelkõige ohutusvalli kõrgus, käideldava lõhkeaine maksimaalne netokogus jms. Kõik alale paigutatav peab ehituslike näitajate, parameetrite jms osas võimaldama valikpakkumise võitjal saada Tarbijakaitse ja Tehnilise Järelvalve Ameti (edaspidi nimetatud *TTJA*) poolt väljastavat käitlemiskoha käitamisluba (edaspidi nimetatud *käitamisluba*).
	11. Valikpakkumise võitja peab arvestama, et objektil samaaegselt käideldav lõhkeaine maksimaalne netokogus (NEQ) ei tohi ületada 400 kg 1.1 ohuklassiga materjalile.
	12. Tootmisega alustamise hetkeks peab valikpakkumise võitjal olema relvaseaduse § 8333 lg 1 p 6 kohane tegevusluba ning käitlemiskohal peab olema lõhkematerjaliseaduse § 25 lg 1 ja relvaseaduse § 8341 lg 1 alusel väljastatud käitamisluba.
	13. Juhul kui valikpakkumise võitjal ei ole relvaseaduse § 8333 lg 1 p 6 nimetatud tegevusalal tegutsemiseks tegevusluba, peab ta lepingu sõmimisest arvates ühe kuu jooksul esitama TTJA-le taotluse tegevusloa saamiseks.
	14. Valikpakkumise võitja peab tootmisega alustama käitamisloa saamisest arvates ühe kuu jooksul.
	15. Tootmisega ja kogu sellega seonduva (müük, logistika jms) äririsk on täies mahus valikpakkumise võitjal.
	16. Valikpakkumise võitja vastutab täielikult lepingu kehtivuse ajal objektil ohutuse tagamise eest.
	17. Objekti allkasutusse andmine on keelatud, kui ei lepita kokku teisiti.
2. **Pakkuja ja pakkumus**
	1. Valikpakkumisest võivad osa võtta juriidilised isikud (k.a ühispakkujad), kes ja kelle pakkumised vastavad kõikidele järgmistele kvalifitseerimistingimustele:
		1. pakkuja ei ole pankrotis ega likvideerimisel, tema äritegevus ei tohi olla peatatud ja ta ei tohi olla muus sellesarnases seisukorras;
		2. pakkujal ei tohi olla maksuvõlga;
		3. pakkujat ega tema seaduslikku esindajat ei tohi olla kriminaalmenetluses karistatud;
		4. pakkuja põhikirjas on sätestatud tegevus, mis võimaldab tegutseda punktis 1.3 nimetatud tegevusalal;
		5. pakkuja esitab pakkumuses andmed selle kohta, kas tal on või ei ole relvaseaduse § 8333 lg 1 p 6 nimetatud tegevusalal tegutsemiseks tegevusluba. Juhul kui pakkuja tegevusloa taotlus on TTJA menetluses pakkumise tegemise ajal, siis esitab pakkuja pakkumuse kooseisus kinnituse tegevusloa esitamise kohta. Juhul kui pakkujal tegevusluba ei ole ja ta ei ole seda pakkumise hetkeks ka taotlema asunud, siis esitab pakkuja pakkumise koosseisus knnituse, et juhul kui ta pakkumine osutub parimaks, siis esitab ta TTJA-le tegevusloa taotluse ühe kuu jooksul lepingu sõlmimisest;
		6. pakkumise hindamisel arvestatakse pakkuja ja pakkuja juriidilistest isikutest osanike/aktsionäride, kelle osalus pakkujas on 10 või enam protsenti, viimase lõppenud majandusaasta aruande netokäivet. Netokäivet hinnatakse pakkuja viimase lõppenud majandusaasta aruande käibe, mis on esitatud Äriregistrile, ja pakkuja juriidilistest isikutest osanike/aktsionäride (kelle osalus ettevõttes on 10 ja enam protsenti) viimase lõppenud majandusaasta aruande käibe, mis on esitatud Äriregistrile, alusel. Juhul kui nimetatud tingimusele vastavate pakkuja osanike/aktisonäride käibe kohta puuduvad andmed Eesti Äriregistris (välisriigis registreeritud juriidilised isikud) esitab pakkuja pakkumise koosseisus osaniku/aktsionäri käibe kohta vastava riigi Äriregistri või Äriregistriga sarnast funktsiooni täitva asutuse tõendi;
		7. pakkuja on esitanud pakkumise koosseisus punktis 2.2 nimetatud tegevuskava koos lisadokumentidega, mis tõendavad tegevuskavas välja toodud faktilisi asjaolusid.
	2. Pakkuja esitatav tegevuskava peab kirjeldama selgelt ja arusaadavalt vähemalt järgmisi osisi:
		1. toote, mida hakatakse valmistama, kirjeldus, sh tehnoloogia valmidusaste (*Technology Readiness Level* – TRL);
		2. tootmisprotsessi kirjeldus (s.h tootmise alguse kirjeldamine);
		3. kasutusele antavale objektile tootmisvalmiduse tekitamise tegevused (s.h tootmisrajatiste ja –seadmete paigaldamine, vajalike lubade taotlemine) ja nende ajagraafik;
		4. rajatava tootmispinna eskiisjoonis:
		5. detailne tarneahela lahtikirjutus vähemalt toote oluliste komponentide osas koos tõenditega (kinnituskirjad, koostöökokkulepped jms);
		6. logistika (nii toote tootmiseks vajalike komponentide kui ka valmistoote logistika);
		7. kliendid (s.h olemasolevad või potentsiaalsed lepingud ja mahud);
		8. turustamine, sh müügiprotsess, ja turupotentsiaal;
		9. konkurents ja konkurentsieelised;
		10. toote hinna indikatsioon ja selle võrdlus turuga;
		11. finantsplaan;
		12. oodatavad tulemused (s.h mahud);
		13. riskianalüüs (s.h riskide maandamine);
		14. pakkuja poolt pakutav ühe kuu tasu objekti kasutamise eest, mis ei tohi olla väiksem kui punktis 3.2 nimetatud alghind.
	3. Pakkumise võivad esitada ka mitu juriidilist isikut ühiselt (ühispakkumine), mille korral peavad kõik ühispakkumise esitanud pakkujad vastama punktides 2.1.1-2.1.4 nimetatud tingimustele. Punktis 2.1.7 nimetatud tegevuskava esitatakse ühine ja sellisel juhul peab tegevuskavast nähtuma iga ühispakkuja roll tegevuskava realiseerimises.
3. **Pakkumise esitamine, alghind, osalemistasu, tagatis**
	1. Pakkumise osavõtutasu ei määrata.
	2. Alghind (ehk ühe kuu kasutustasu) on 3500 eurot (käibemaksu ei lisandu). Valikpakkumise võtjaga lepingu sõlmimisel kohustub kasutusele võtja lisaks kasutustasule tasuma ka kõik objekti kasutamisega seotud kõrvalkulud (s.h tarbimisteenused jmt) ning tulenevalt esitatavatest nõuetest käitlemiskohale paigaldatavate video- ja häiresüsteemide, mille tagab objektil kasutusse andja, kasutamise kulu.
	3. Pakkumise tagatiseks on kolme kuu kasutustasu summa 10 500 eurot.
	4. Valikpakkumisel osalemiseks esitab pakkuja pakkumise, mis vastab kõikidele järgmistele tingimustele ja peab sisaldama kõiki valikpakkumise tingimustes nõutud dokumente:
		1. **pakkumiste esitamise tähtaeg on** **10.10.2024 kell 10:00**.
		2. kõik pakkumise dokumendid peavad olema allkirjaõigust omava isiku poolt digitaalselt allkirjastatud ning koosnema järgmistest dokumentidest:
			1. valikpakkumisel osalemise avaldus;
			2. punktis 2.1 nimetatud dokumendid, s.h tegevuskava koos vajalike lisadokumentidega;
			3. allkirjastaja volitus, kui tema esindusõigus ei tulene äriregistri kandest.
	5. Pakkumine saata digitaalselt allkirjastatuna e-posti aadressile pakkumised@rkik.ee. Pakkumise teemareale palume märkida „Tambet Tõnisson, valikpakkumine, mitte avada pakkumust enne 10.10.2024 kell 10:00“.
	6. Pakkumise esitamisega kinnitab pakkuja, et kõik tingimused on üheselt arusaadavad ning pakkumises on arvestatud ka kõikide lepingu täitmisega kaasnevate asjaoludega, sh nendega, mida valikpakkumise dokumentatsioonis kirjeldatud ei ole, kuid mis on vajalikud lepingu nõuetekohaseks täitmiseks.
	7. Pakkuja peab arvestama pakkumist esitades asjaoluga, et RKIK-il on õigus kõik pakkumised menetluse käigus tagasi lükata järgmistel asjaoludel:
		1. valikpakkumise väljakuulutamisel esinenud asjaolud ja tingimused on oluliselt muutunud ning valikpakkumise realiseerimine on muutunud RKIK’i jaoks võimatuks või ebaotstarbekaks (s.h RKIK-i juhtimisorgan teeb otsuse, millest tulenevalt valikpakkumise jätkamine osutub võimatuks);
		2. valikpakkumise dokumentatsioonis sisaldub viga või puudus, mille parandamata või kõrvaldamata jätmine tooks RKIK-i jaoks lepingu sõlmimisel kaasa ebasoodsa tagajärje.
	8. RKIK võib pakkujatele esitada pakkumise kohta küsimusi ning nõuda selgitusi ja täiendavate andmete esitamist. Pakkuja peab RKIK-i nõudele vastama kolme tööpäeva jooksul, kui ei ole määratud teist tähtaega. Vajadusel peab RKIK pakkujatega läbirääkimisi.
4. **Pakkuja kvalifikatsiooni kontrollimine ning pakkumiste hindamine**
	1. Juhul, kui pakkuja või pakkumine ei vasta punktis 2.1 nimetatud kvalifitseerimisnõuetele on RKIK-il õigus esitatud pakkumisega mitte arvestada. RKIK annab mittevastavusest ja pakkumise mitte arvestamisest pakkujale teada ning see pakkumine ei osale edasises menetluses ning seda ei hinnata.
	2. Pakkumisi hinnatakse RKIK poolt moodustatud 6-liikmelise komisjoni poolt punktis 4.3 sätestatud hindamiskriteeriumite alusel ning pakkuja, kelle pakkumine saavutab suurima punktiarvu, on edukaim pakkuja ja temaga sõlmitakse leping.
	3. Hindamiskriteeriumid ja nende osakaalud, mille alusel selgitatakse välja parim pakkumine, on järgmised:
		1. **Tegevuskava – osakaal 60 %.** Komisjoni hindamise tulemusel on pakkumisel võimalik saada hinne skaalal 1 kuni 10. Komisjoniliikmed hindavad tegevuskava vastavalt punktis 2.2 nimetatud osistele. Komisjoniliikmed hindavad tegevuskava iseseisvalt ning annavad tegevuskavale kokkuvõtliku hinde. Ühele pakkumisele antud komisjoniliikmete hinnete alusel arvutatakse pakkumise keskmine hinne. Kõrgeima keskmise hinde saanud pakkumine saab 60 punkti. Teised pakkumised saavad punkte proportsionaalselt vähem ja arvutatakse valemiga: „pakkumise hinne“ jagatud „kõrgeim keskmine hinne“ korda „osakaal“.
		2. **Objekti kasutustasu – osakaal 1 %**. Kasutustasu alghind on 3500 eurot kuus. Kõrgeima kasutustasuga pakkumise teinud pakkumine saab maksimum arvu punkte. Teised pakkumised saavad punkte proportsionaalselt vähem ja arvutatakse valemiga: „pakkumise väärtus“ jagatud „suurim väärtus“ korda „osakaal“.
		3. **Käive** **– osakaal 20 %**. Pakkuja viimase lõppenud majandusaasta aruande käive, mis on esitatud Äriregistrile ja pakkuja juriidilistest isikutest osanike/aktsionäride (kelle osalus pakkujas (ettevõttes) on 10 ja enam protsenti) viimase lõppenud majandusaasta aruande käive, mis on esitatud Äriregistrile või Äriregistriga sarnast funktsiooni täitvale asutusele (välisriigis registreeritud juriidilised isikud). Pakkuja ja pakkujas suuremat kui 10 %-list osalust omavate juriidiliste isikute käive liidetakse ning seda hinnatakse tervikuna. Suurima käibe summaga pakkumine saab maksimum arvu punkte. Teised pakkumised saavad proportsionaalselt vähem ja arvutatakse valemiga: „pakkumise käibe summa väärtus“ jagatud „suurima käibe summa väärtus“ korda „osakaal“.
		4. **Eesti Kaitseväe vajadus toote järgi – osakaal 10 %.** Pakkumisel on võimalik saada kas 10 punkti või 0 punkti. Kui Eesti Kaitseväel on tegevuskavas kirjeldatud toote või sellega seotud lõpptoote või sarnase toote järgi vajadus, saab pakkumine 10 punkti. Kui Eesti Kaitseväel vajadust pole, saab pakkumine 0 punkti. 0 punkti ei tähenda seda, et pakkumine ei osale edasises menetluses.
		5. **Toote lepinguline kaetus – osakaal 9 %.** Pakkumisel võimalik saada kas 9 või 0 punkti. Kui tootmises valminud toote realiseerimine on tagatud täielikult või osaliselt olemasolevate lepingutega saab pakkumine 9 punkti. Kui tootmises valmivate mahtude realiseerimiseks lepinguline kaetus puudub saab pakkumine 0 punkti. 0 punkti ei tähenda seda, et pakkumine ei osale edasises menetluses.
5. **Lepingu olulised tingimused**
	1. Kui kasutusse võtjal ei ole lepingu sõlmimisel tegevusluba, siis on ta kohustatud alustama tegevusloa taotlemist hiljemalt 1 kuu jooksul lepingu sõlmimisest. Kasutusse võtja on kohustatud kasutusse andjale esitama tõendi nimetatud kohustuse täitmise kohta. Juhul kui kasutusse võtja seda ei tee, siis kasutusse andjal on õigus leping üles öelda.
	2. Kui kasutusse võtja ei saa käitamiskoha luba 7 kuu jooksul lepingu sõlmimisest, on kasutusse andjal õigus leping üles öelda.
	3. Juhul, kui kasutusse võtja ei alusta tootmisega ühe kuu jooksul käitamiskoha loa saamisest, siis on kasutusse andjal õigus leping üles öelda.
	4. Kasutusse võtja vastutab täielikult, et objekti kasutatakse sihipäraselt, et täidetud on kõik õigusaktidest tulenevad tingimused ning et tal on teostatava tegevuse jaoks olemas vajalikud load.
	5. Kasutusse võtja vastutab täielikult objekti kasutamisel kasutusse andjale tekitatud kahju eest ja kohustub kahju täielikult hüvitama.
	6. Kasutusse võtja on kohustatud tagama objektil kõik heakorra-, keskkonna-. tuleohutuse jm nõuded, vältides oma tegevusega kõiki kahjulikke keskkonnamõjusid ja kahjulikke mõjusid kasutusse andja varale, inimeste tervisele ning likvideerima ja hüvitama koheselt tekkinud keskkonna-, varalise- või muu kahju.
	7. Kasutusse võtja on kohustatud lepinguga täitmisega seoses talle teatavaks saanud mistahes teavet hoidma konfidentsiaalsena. Konfidentsiaalse teabe all mõistetakse lepingu täitmisel teatavaks saanud teavet, isikuandmeid, turvaandmeid, selgelt tähistatud asutusesiseseks kasutamiseks tunnistatud dokumente ning muud teavet, mille avalikuks tulek võiks kahjustada kasutusse andjat. Konfidentsiaalne on ka teave, mille kasutusse võtja saab seoses objekti välise Kaitseväe territooriumi kasutamisega objekti kasutamiseks.
	8. Lepingu rikkumisest tuleneva kahju korral on kasutusse võtja kohustatud kahju täies mahus hüvitama ja lisaks on kasutusse andjal õigus rakendada teisi õiguskaitsevahendeid, nt öelda lepingu üles.
	9. Kasutusse andjal on õigus nõuda iga lepingu rikkumise juhu, sh konfidentsiaalsuskohustuse rikkumise, eest leppetrahvi kuni 100 000 eurot.
	10. Lepingust tulenevate õiguste ja kohustuste üle andmine kolmandatele isikutele ei ole lubatud.